Arborii din Sibiu vor avea o coroană dreptunghiulară. De ce a fost aleasă această formă. Bărbat: "Par stranii, o să fie SF"
40 de platani din orașul Sibiu vor avea coroanele în formă de cutie. Arborii - toți pe aceeași stradă - vor trece printr-un proces de toaletare împrumutat din țările vestice.
Beneficiile nu sunt doar estetice. Tăierea cât mai scurtă a crengilor va încetini și creșterea rădăcinilor, care pot distruge în timp trotuarele și fundațiile caselor. Decizia luată a stârnit însă discuții și nemulțumiri printre locuitorii străzii.
Pentru toaletarea celor 40 de platani se folosește o tehnică ce pare brutală. După ce coroana e tăiată cu drujba și cu foarfeca, va fi montat un cadru din bambus, care-i va da forma de paralelipiped.
Cum era de așteptat, localnicii au privit mirați operațiunea. Cam greu de intuit forma finală, spun cei care au studiat noua "frizură" a platanilor.
Femeie: "Mi-ar fi plăcut mai mult conic dacă s-ar fi putut."
Bărbat: "Par stranii. O să fie SF, o să fim Futuriști, vedem cum arată strada".
Bărbat: "Dar dacă e așa cum e pe poza dumitate, eu sunt mulțumit."
Unii locatari n-au prea avut la suflet platanii nici până acum. Și-ar fi dorit mai degrabă câțiva tei sau magnolii.
Bătrânică: "Sunt niște copaci care s-au dezvoltat atât de tare și de repede, astea să fie în pădure nu pe străzi!"
Bătrânel: "Oricum trebuie să fie toaletați că astupă lumina la geam și din vârf se duc prea sus."
Transformarea e una de durată. Abia în următorii doi-trei ani coroana va lua forma unei cutii.
Ștefan Nică, arborist: "Reducând coroanele foarte mult și rădăcinile se vor dezvolta mult mai puțin și nu mai creează probleme caselor. Partea bună e că arborii sunt tineri deci vor răspunde bine unei tăieri de genul ăsta, de polardare sau tăiere în scaun".
Mirela Gligore, purtător de cuvânt primăria Sibiu: "A fost și o decizie de ordin estetic pentru că, cu siguranță, această formă dreptunghiulară a arborilor va da un aspect mai inedit."
Toaletarea celor 40 de platani din Sibiu e realizată de o firma specializată și costă 28.000 de lei. Vor fi întreținuți apoi de serviciul parcuri.
În alte țări, tehnica e folosită de mult, iar în Olanda e deja o tradiție. Există și pepiniere unde arborii cresc direct cu forma dorită.